Makwalo a le mantsi a Paulo a neng a a kwalela diphuthego tse di neng di le mo metseng ya Gerika kgotsa mo dikoloneng tsa Roma di ne di laolwa ke Tsamaiso ya Segerika. Makwalo ano a a neng a kwadilwe ka Segerika se se balegang sentle e bile se tlhotlheletsa, a ne a na le dikgopolo le dikai tse di tlwaelegileng mo setsong sa Bagerika. Paulo o ne a bua ka metshameko ya diatleletiki, sekgele sa mofenyi, mogogi yo o neng a isa ngwana kwa sekolong le ditshwantsho tse dingwe tse dintsi tsa kafa Bagerika ba neng ba tshela ka gone. (1 Bakorintha 9:24-27; Bagalatia 3:24, 25) Le fa Paulo a ne a ikaeletse go dirisa mafoko a a neng a tswa mo puong ya Segerika, o ne a tila go kwala ka mekgwa le ditlwaelo tsa bone tsa bodumedi. 16 “O se ka wa re tsenya mo thaelong, o re golole mo go yo o boikepo.” (Math. 6:13) Re tshwanetse go tlhaloganya jang dikopo tseno tse pedi tse di tsamaisanang tse di mo thapelong ya ga Jesu ya sekao? Re ka tlhomamisega ka seno: Jehofa ga a re raele gore re dire boleo. (Bala Jakobe 1:13.) Satane—“yo o boikepo”—ke ene yo tota e leng “Moraedi.” (Math. 4:3) Le fa go ntse jalo, Baebele e a tle e bue ka dilo tse Modimo a di letlelelang e re o a di dira. (Ruthe 1:20, 21; Mor. 11:5) Ka jalo, fa re re “o se ka wa re tsenya mo thaelong,” re a bo re kopa gore Jehofa a se ka a re letla gore re ineele fa re raelesega go tlola melao ya gagwe. Sa bofelo, fa re kopa Jehofa gore a “re golole mo go yo o boikepo” re a bo re kopa gore a se ka a letla Satane a re fenya. Mme re ka tlhomamisega gore ‘Modimo ga a na go re lesa re raelwa go feta se re ka se itshokelang.’—Bala 1 Bakorintha 10:13.